钦定古今图书集成/明伦汇编/官常典/第329卷 > 后汉
## 钦定古今图书集成/明伦汇编/官常典/第329卷 > 后汉

后汉设司空，掌水土营建之事，而列于三公。改“民曹
尚书”，主缮修功作。又设将作大匠，统左右校令，掌土
水工役之事。

按：《后汉书百官志》：“司空公一人。”本注曰：“掌水土事。凡
营城起邑，浚沟洫、修坟防之事，则议其利，建其功。凡
四方水土功课，岁尽则奏其殿最而行赏罚。凡郊祀
之事，掌埽除乐器。大丧则掌将校复土。凡国有大造
大疑谏争，与太尉同。世祖即位，为大司空。建武二十
七年，去大属，长史一人，千石掾属二十九人，令史及”
御属四十二人

〈注〉马融曰：“掌营城郭，主司空土以居民。”《韩诗外传》曰：“三公之得者何？”曰：司马、司空，司徒也。司马主天，司空主土，司徒主人。故阴阳不和，四时不节，星辰失度，灾变非常，则责之司马；山陵崩阤，川谷不通，五谷不植，草木不茂，则责之司空；君臣不正，人道不和，国多盗贼，民怨其上，则责之司徒。故三公典其职，忧其分，举其辨，明其得，此之谓三公之事。应劭《汉官仪》曰：“绥和元年，罢御史大夫官法。周制，初置司空，议者又以县道官狱司空，故覆加大，为大司空，亦所以别大小之文。”《汉旧仪》曰：“御史大夫敕上计丞长史曰：‘诏书殿下，布告郡国，臣下承宣无状，多不究，百姓不蒙恩被化，守长史到郡，与二千石同力，为民兴利’”除害，务有以安之，称诏书。郡国有茂才不显者，言残民贪污烦扰之吏，百姓所苦，务勿任用，方察不称者。刑罚务于得中，恶恶止其身。选举民侈过度，务有以化之。问今岁善恶孰与往年，对上。问今年盗贼孰与往年，得无有群辈大贼对上。臣昭案：献帝建安十三年，又罢司空，置御史大夫。御史大夫郗虑，虑免，不得补。荀绰《晋百官表注》曰：“献帝置御史大夫，职如司空，不领侍御史。”《汉官目录》云：“掾属二十四人。”

将作大匠一人，二千石。《本注》曰：“承秦曰将作少府，景
帝改为将作大匠。掌修作宗庙路寝、宫室陵园木土
之功，并树桐梓之类，列于道侧。”丞一人，六百石。

〈注〉蔡质《汉仪》曰：位次河南尹，光武中元二年，省谒者领之，章帝建初元年复置。《汉官篇》曰：“树栗椅桐梓。”胡广曰：“古者列树以表道，并以为林囿，四者皆木名，治宫室并主之。”

左校令一人，六百石。《本注》曰：“掌左工徒。”丞一人。

〈注〉安帝复也。

右校令一人，六百石。本注曰：“掌右工徒。”丞一人。

〈注〉安帝复也。

右属将作大匠

〈注〉《前书》曰：“属官又有左右中候、右库、东园主章、左右前后中校士令丞，成帝省。”

尚书六人，六百石。《本注》曰：“成帝初，置尚书四人，分为
四曹，常侍曹尚书主公卿事，二千石曹尚书主郡国
二千石事；民曹尚书主凡吏上书事。”

〈注〉蔡质《汉旧仪》曰：“民曹典缮治功，作盐池、苑囿、盗贼事。”

客曹尚书，主外国夷狄事。世祖承遵后，分二千石曹，
又分客曹为“南主客曹、北主客曹”，凡六曹。

侍郎三十六人，四百石。本注曰：“一曹有六人，主作文
书起草。”

〈注〉蔡质《汉仪》曰：“尚书郎，初后三署诣台试，初上台称守尚书郎中，岁满称尚书郎，三年称侍郎

令史，十八人，二百石。”本注曰：“曹有三主书，后增剧曹
三人，合二十一人。”

〈注〉《古今注》：“永元三年七月，增尚书令史员，功满未尝犯禁者，以补小县墨绶。”蔡质曰：“皆选兰台符节上，称简精练吏，有能为之。”决录注曰：“故事，尚书郎以令史久缺补之，世祖始改用孝廉为郎。”

右属少府

按《晋书职官志》：“成帝建始四年，罢中书宦者，又置尚
书五人，一人为仆射，而四人分为四曹，通掌图书秘
记章奏之事，各有其任。其一曰常侍曹，主丞相、御史、
公卿事。其二曰二千石曹，主刺史郡国事。其三曰民
曹，主吏民上书事。其四曰主客曹，主外国夷狄事。后
成帝又置三公曹，主断狱，是为五曹。”后汉光武以三
“公曹主岁尽考课诸州郡事，改常侍曹为吏部曹，主
选举祠祀事；民曹主缮修功作盐池园苑事。”